Mungo Park
Mungo Park, 11.9.1771-1806, skotsk læge og opdagelsesrejsende. Efter studier af dyre- og plantelivet på Sumatra blev Mungo Park leder af en ekspedition til Vestafrika, der 1795-97 udforskede Nigerflodens øvre løb. Efter den strabadserende ekspedition, som han for en stor dels vedkommende foretog alene, lå han flere måneder syg.
Hjemkommet til Storbritannien skrev Mungo Park Travels in the Interior Districts of Africa (1797, da. Rejser i Afrika, 1980), der blev meget læst og gjorde ham berømt.
I 1805 ledte Mungo Park en ny ekspedition til Nigerområdet, men under et overfald druknede han.